สำรวจเส้นทางขนส่งผลไม้ไทยเข้าสู่ตลาดจีน ผ่านด่านสากลหูหงิ ด่านรถไฟด่งดัง สาธารณรัฐสังคมนิยมเวียดนาม
นายกีรติ รัชโน ปลัดกระทรวงพาณิชย์ เปิดเผยว่า ได้นำคณะเดินทางไปสำรวจสถานการณ์การขนส่งผลไม้ ที่ด่านสากลหูหงิและด่านรถไฟด่งดัง กรุงฮานอย สาธารณรัฐสังคมนิยมเวียดนาม พร้อมหารือกับผู้บริหารของด่าน โดยได้ขอความร่วมมือในการอำนวยความสะดวกด้านการขนส่ง และการส่งออกผลไม้ของไทยผ่านด่านเข้าสู่ตลาดจีน เพื่อเตรียมความพร้อมรองรับฤดูการผลิตผลไม้ของไทยที่กำลังออกสู่ตลาด สำหรับด่านหูหงิ เป็นด่านสำคัญที่รถขนส่งผลไม้จากไทยจะมาใช้บริการก่อนที่จะเข้าสู่จีน สถานการณ์การขนส่งขณะนี้ยังเป็นปกติ ไม่ติดขัดเหมือนช่วงที่จีนคุมเข้มมาตรการโควิด-19 ส่วนด่านรถไฟด่งดัง เป็นด่านที่เชื่อมต่อไปยังด่านรถไฟผิงเสียงของจีน ซึ่งไทยจะใช้เป็นด่านสำหรับส่งออกผลไม้ของไทยเข้าสู่ตลาดจีน ส่วนใหญ่เป็นสินค้าทุเรียน ซึ่งปี 2565 มีสินค้าทุเรียนไทยผ่านด่านนี้ไปจีน ประมาณ 10-20 ตู้ต่อวัน ทั้งนี้ ได้กำชับให้ทูตพาณิชย์ของไทย ที่ประจำอยู่ที่กรุงฮานอย ติดตามสถานการณ์อย่างใกล้ชิดและให้ประสานหน่วยงานของเวียดนามอำนวยความสะดวกให้กับผลไม้ไทย เมื่อผ่านด่านชายแดนเวียดนามไปยังจีนและให้ติดตามสถานการณ์การค้าชายแดน รวมถึงการปิด-เปิดด่านอย่างใกล้ชิดด้วย